
Utlysning masterstipend
Skal du skrive masteroppgave og er interessert i lesing i barneskolen eller ungdomsskolen? Da kan du søke stipend fra prosjektet INN-les! Vi lyser ut to masterstipend på 5000 kr for skoleåret 2025-26, for deg innen et av følgende studieprogram ved Universitetet i Innlandet:
Grunnskolelærerutdanning trinn 1-7 og 5-10 (GLU)
Lektorutdanning i språkfag ved Fakultet for lærerutdanning og pedagogikk (
Master i kultur- og språkfagenes didaktikk (MIKS)
Master i tilpasset opplæring (MIT)
Oppgaven skal knytte seg til prosjektet INN-les, et samarbeid mellom Universitetet i Innlandet og Nannestad kommune bygd rundt et samarbeid i desentralisert ordning for kompetanseutvikling i grunnskole og videregående skole (Dekomp). Et av produktene av dette samarbeidet er den gjeldende leseplanen for Nannestad-skolen. Målet med INN-les er å utvikle gode samarbeidsformer for arbeid med lesing i skolen, med fokus på lesestrategier og flerspråklighet som ressurs i klasserommet. Samtidig forsker vi på tiltak skolene prøver ut/iverksetter. Det er mange mulige retninger for ei masteroppgave innenfor prosjektet, og alt fra aksjonsforskning og eksperimentell design til etnografi kan være aktuelle innfallsvinkler. Aktuelle veiledere forsker selv innen språk, litteratur og pedagogikk.
For å søke på stipendet må du skrive masteroppgave ved et av programmene nevnt over i skoleåret 2025/26. Send inn:
· En kort søknad
· Prosjektskisse (3-5 sider) som beskriver masterprosjektets tema, problemstillinger, valg av teori og metode og etiske utfordringer, og inneholder en grov framdriftsplan
· CV
Halvparten av stipendet utbetales ved oppstart av masterprosjektet, og halvparten ved oppnådd mastergrad. Oppgaven må i utgangspunktet leveres på normert tid og oppnå karakteren C eller bedre for at siste del av stipendet kan utbetales.
For spørsmål om stipendet og prosjektet, kontakt førsteamanuensis Pernille Bonnevie Hansen: pernille.hansen@inn.no.
Søknadsfrist: 1. april 2025

